白居易
二年三月五日斋毕开素当食偶吟赠妻弘农郡君
睡足肢体畅，晨起开中堂。初旭泛帘幕，微风拂衣裳。
二婢扶盥栉，双童舁簟床。庭东有茂树，其下多阴凉。
前月事斋戒，昨日散道场。以我久蔬素，加笾仍异粮。
鲂鳞白如雪，蒸炙加桂姜。稻饭红似花，调沃新酪浆。
佐以脯醢味，间之椒薤芳。老怜口尚美，病喜鼻闻香。
娇騃三四孙，索哺绕我傍。山妻未举案，馋叟已先尝。
忆同牢卺初，家贫共糟糠。今食且如此，何必烹猪羊。
况观姻族间，夫妻半存亡。偕老不易得，白头何足伤。
食罢酒一杯，醉饱吟又狂。缅想梁高士，乐道喜文章。
徒夸五噫作，不解赠孟光。